
Munaqhiliqiijitkut Nunavut Tunggavikkutlu. Uqariijarlugu Inminiirniq Aulahimaaqtuq Ajuqhaut Nunavunmi

Iqalungni, Nunavut (Immaktirvia 25, 2025) – Atauttimun, Nunavut Kavamanga (GN) Nunavut Tunngavikkutlu (Nunavut Tunngavikkut) uqaqtut inminiirniq aulahimaaqtuq ajuqhaut Nunavunmi, naunaijaqhugu qulit ukiut talvanga hivuani uqariijautaa havaktauhimajuq uvani 2015mi. Una nutaanguqtiqhimajuq ilitaridjut ataani qilamiurnikkut ihariahungniq aulahimaaqtumik tutqikhaqhimajut hulidjutit uqautigijaangani hulaqutit inminiirnikkut tamaini aviktuqhimajumi.

Malikhugit hivitujut katimadjutit havaqatigiingnun nunallaanunlu, Havagviat Aanniaqtailinirmun, Nunavut Tunngavikkutkut, Piliihimat (RCMP) ukualu Isaksimagit Inuusirmi Katujjiqatigiit Iqittiaqhimalugu Inuuhiq Katimajiit (IIKELC) hivumuurniaqtut hakugikhijuumirlugit turaaqhimajut pittailinirmun atulirniranun Inuusivut Anninaqtuq, Nunavutim 4th Inminiiqtailinikkut Qanuriliurutikhat Upalungaijautikhat.

Aulatitivakhimajuq 2024mi, Inuusivut Anninaqtuq kivgaqtuqhugit atauttikkut uvalu pitquhikkut tungaviqaqtut akhuuqhutik Nunavut Kavamangakunin, Nuavut Tunngavikkutkunin, Inuit katimajiit, Piliihimat, Iqittiaqhimalugu Inuuhiq Katimajiitkut uvalu nunamingni nunallaat. Atautimut, havaqatigiit havaqatigiiklutik tunihijaamingni nunallaanin-pihimajut ikajuutit tapkua pidjutiqaqtut haffumungat Inuit Inuudjuhiini Aturniqaqtut inuunikkullu atuqhimajut.

"In'ningmat inuit tamaita Nunavunmi aktuqtaujut inminiirnikkut. Tamaihimmaaqtugut piqpagijaptingnik inminiirnirmik, imaalu uluriahungniq mihigimajuq taffumanga ajuqhautaujumit," uqaqtuq Minista Aanniaqtailinirmut John Main. "Una ajungnautiqaqtunik atuqtakharnik hanaqidjutikharnik aulavakhimajuq nunalaani, pitquhiliqinikkut, nagliguhungnikkutlu. Talvuuna iliqatigiikhimajunik hanaqidjutikharnik upalungairutikharnik, Inuusivut Anninaqtuq, akhuuqhimmaarniaqtugut Inuit-hivuliqtiqaqtumik, nunallaani-pijuq ihuaqhaidjutikhanik pidjutijuq hakugingninganik mahulingainnirniklu Nunavunmiunnik."

"Tuhaqtugut inulramingnin uvalu Inuit tamaini ukiuqaqtunin tapkua havaqatigiiktukhaujugut uqautigijaangani pidjutaujut inminiiqniqmik imaa maniliuqlutik inungnun aaniaqtailiningmun Inuit aaniaqtailinikkut," uqaqtuq Nuavut Tunngavikkut Angijuqaanga Jeremy Tunraluk. "Ajuruiqtukhaujugut tamapta qaujimajainik nunagijaptiknit qanuriliuqlutalu upaluqnaqniganik, munariniganik atuginiganiklu. Inuit ilihimajait uvalu hivuliqhuqnikkut qitqani mamitingningmun, uvalu Nunavut Tunngavikkutkut akhuuqtut havaqatigilugit tamaita havaqatigiit akhuurutigilugu inuuhiq uvalu Inuit inuuhiqattiangnikkut."

"Inminiirniq ajungnaqtuq ilanun, ilananun, uvalu tamaat nunallaanun, amigaitqiaq kihiqtitautit," uqaqtuq Iqittiaqhimalugu Inuujiq Katamajiit Aulapkaiji Cecile Guerin. "Una hanaqidjutikharnik upalungairutikharnik ilitagihimajuq iliqatigiiktukharnik naunairutingnik, munagidjutikharnik inuuhirmini, napaqtigijaangat nigiurutikharnik pihugianganiklu avatingnun talvuuna ajungnautiqaqtunik. Hunat una hulidjutikhaq upalungaijaut taimaali taijauhimajuq tamna havaktaungituq inulramminut - ihuaqhaqtauhimajuq inulrammitigut.”

Una Inuusivut Anninaqtuq Hulidjutinun Upalungaijaut pihimajuq tamaanun-Nunavutmun upautidjutit – tamna hivuliupkaijuq kiunautinun, kiudjutiqaqtuq nuitiqtunun ihariagijaujut, nalaumajuqlu haffumunga Inuit inujuhiini atuqniqaqtut. Qitqani, upalungaijautit ikajuqtut uvalu hakugingnikhainun nunallaat hivuliqhurlutik qanuqtut havaklugit ihuaqtut ihumanun aanniaqtailinirmun ikajuutit inminiiqtailinirmunlu pinahuarutit.
Taapkunani piniaqhimadjutini hapkuat:

· Amigaiqjuumilugit ihumakkut inuuhiqattiarnikkut ikajuutit iliharvingni havaqatigiblugit Ilinniaqtuliqijikkut.
· Nunavunmi Nutaqqanut Pimmarlungniq  Kiudjutinun Angirutit havaqatigiplugit Havagviat Inulirijikkut.
· Angiklijuumirlugu inuulrammiit kivgaqtuijut hivuliqtiunirmut naunaitkutangit havaqatigiikhutik Pitquhiligijitkkut Havagvia.
· Igluliuqatigiingniq Nunavut 3000 iglukhatigut pinahuarutit havaqatigiblugit Nunavunmi Igluliqijurjuatkut.
· Aadlamik piliuqtuq Inuit uqaqatigiiktumik ikajuqtiujut unalu Laisiqangittut Ajuqhattiaqhimajut havaangit.

Nunavunmi Inminiiqtailinikkut Hanaqidjutit (NSPS) iligiit uvalu tigumidjutiqaqtut aulahimaaqtut inmi ihuaqhaidjutimingnun inminiiqnikkut ajuqhautit nagliguhungnikkut, ihumaliugutit, uvalu havaqatigiingnikkut. Haffumuuna Inuusivut Anninaqtuq Qanuriliurutikhat Upalungaijautikhat imaalu ikajuutikhainnik uuktuutikhainnik, hakugiutikhainnik Nunavummiut hakugikhijuumiutikhanik nunallaani, nan'ngariplugit Inuit qaujimajainnik, imaalu piliurlutik hivunikhanik humi tamaita inuk ihumajut, ikajuqtaujut imaalu nahurijut. Katimaniq hulidjutikhanun upalungaijautinun upalungaijaqtauhimajut atulihaaliqat Taaqhivaliavia ihivriuriangini qanuriniit naunaijaqlugillu pijakhat qilamik qanuriniit havaqatigiingnikkut hivuliujukhat.

News releases are available in Inuktitut, English, Inuinnaqtun and French on www.gov.nu.ca. 
Tuhaqtaghat ittut Inuktitut, Qablunaatitut, Inuinnaqtun Uiviivititutlu talvani www.gov.nu.ca. 
Les communiqués de presse sont disponibles en inuktitut, en anglais, en inuinnaqtun et en français au www.gov.nu.ca.

